SKRIFTLIG FORESPØRGSEL E-1408/00

af Willy De Clercq (ELDR) til Kommissionen

(5. maj 2000)

Om: Vurdering af bæredygtighed

Kommissionens initiativ med at gennemføre en bæredygtighedsvurdering vedrørende den foreslåede nye WTO-runde er yderst vigtig og glædelig.

Bliver bæredygtighedsvurderinger obligaroriske forud for alle EU's bilaterale, regionale og multilaterale handelsaftaler i fremtiden?

Hvilke ordninger indrøres der for at sikre, at resultaterne heraf og fremtidige bæredygtighedsvurderinger indkorporeres effektivt i EU's beslutningstagning?

Vil Kommissionen fortsat afsætte bevillinger til yderligere udbygning af metoden med bæredygtighedsvurderinger, og vil Kommissionen opfordre EU-medlemsstaterne og andre WTO-medlemmerne til på eget initiativ at udføre supplerende arbejde samt give udviklingslandene teknisk bistand, såfremt de selv er interesserede i at iværksætte lignende vurderinger?

Svar afgivet på Kommissionens vegne af Pascal Lamy

(8. juni 2000)

Kommissionen er allerede i henhold til EF-traktaten forpligtet til at integrere miljøhensynet i alle dele af Fællesskabets politik og til at fremme en bæredygtig udvikling. Der findes forskellige måder, hvorpå disse forpligtelser kan opfyldes, hvoraf evaluering af indvirkning på bæredygtigheden (SIA) er den ene, men der er ikke fremsat forslag om at gøre en sådan evaluering obligatorisk. Kommissionen har forpligtet sig til at videreføre SIA som led i de foreslåede forhandlinger i Verdenshandelsorganisationen (WTO) og til at indlede et sådant arbejde i forbindelse med Euro-Middelhavsfrihandelszonen.

Resultaterne af SIA'erne i forbindelse med de foreslåede WTO-forhandlinger vil blive cirkuleret bredt i Kommissionen og vil blive drøftet af Kommissionens SIA-kontaktgruppe, der overvåger projektets fremadskriden. Desuden vil de blive offentliggjort på netstederne for både Kommissionens medkontrahent vedrørende dette projekt og Generaldirektoratet for Handel, således at alle interesserede parter direkte kan levere materiale. Resultaterne vil blive anvendt til at bistå beslutningstagerne med at sikre, at forhandlingsresultatet er konsistent med målet om bæredygtig udvikling. Andre evalueringsprojekter mangler endnu at blive udviklet fuldt ud, men Kommissionen er tilhænger af et grundprincip om gennemsigtighed og er sig fuldt ud bevidst, at det er nødvendigt at sikre en konsistent approach.

Kommissionen har afsat betydelige finansielle og menneskelige ressourcer til SIA med tilknytning til WTO, hvis næste fase vil omfatte en finpudsning af evalueringsmetoden. Den vil vedblive med at tilvejebringe passende ressourcer, hvor dette er muligt. Som følge af dette forholdsvis nye arbejdsområdes stærkt komplekse karakter er Kommissionen i vid udstrækning afhængig af, at der står egnede uafhængige eksperter til rådighed til at foretage evalueringerne. Kommissionen støtter den internationale udveksling af oplysninger om og erfaringer med konsekvensanalyse, herunder det arbejde, som De Forenede Nationers Miljøprogram og Organisationen for Økonomisk Samarbejde og Udvikling i øjeblikket udfører på dette område. Kommissionen har også forpligtet sig til at yde faglig bistand til udviklingslande på området udvikling af handelspolitik for at sikre, at de integreres fuldt ud i og drager maksimal fordel af det internationale handelssystem. Det er op til hvert enkelt medlem af WTO også udviklingslandene for sit eget vedkommende at bestemme, hvilke værktøjer det vil benytte til udvikling af sin handelspolitik, og om og hvordan det vil foretage sådanne konsekvensanalyser.